২০ বছৰ অনূৰ্ধ্বৰ বিশ্ব এথলেটিকছ চেম্পিয়নশ্বিপত স্বৰ্ণ আৰু এছিয়ান গেইমছত ৰূপৰ পদক অৰ্জনেৰে এথলেটিকছ জগতত চাঞ্চল্যৰ সৃষ্টি কৰা অসম কন্যা হিমা দাসে ৪০০ মিটাৰৰ বিপৰীতে ২০০ মিটাৰত অধিক মনোনিৱেশ কৰাৰ সিদ্ধান্ত লৈছে।
টকিঅ' অলিম্পিকৰ ৪০০ মিটাৰত হিমাৰ কোৱালিফায়িঙৰ আশা ক্ষীণ হৈ পৰাত তেওঁ এই সিদ্ধান্ত গ্ৰহণ কৰে।
উল্লেখ্য যে পিঠিৰ আঘাতৰ বাবে 'ধিং এক্সপ্ৰেছ'ৰূপে খ্যাত হিমাই যোৱা বৰ্ষত দোহাত অনুষ্ঠিত বিশ্ব চেম্পিয়নশ্বিপৰ লগতে কেইবাখনো আগশাৰীৰ চেম্পিয়নশ্বিপত অংশ ল'ব নোৱাৰিলে।
এথলেটিকছ ফেডাৰেশ্যন অব ইণ্ডিয়া (এ এফ আই)ৰ হাই-পাৰ্ফৰমেন্স ডিৰেক্টৰ ভল্কাৰ হাৰমানে কয় যে অলিম্পিক কোৱালিফায়াৰৰ বাবে মাত্ৰ চাৰে চাৰিমাহ বাকী থকা অৱস্থাত এ এফ আইয়ে যোৱা বৰ্ষত কৰা ভুলৰ পুনৰাবৃত্তি কৰিব খোজা নাই।
'হিমাক যদি ৪০০ মিটাৰত অংশগ্ৰহণ কৰিব দিয়া হয় তেন্তে তেওঁৰ ওপৰত অধিক বোজা জাপি দিয়া হ'ব আৰু এ এফ আইয়ে এয়া কৰিব বিচৰা নাই', ভল্কাৰৰ উদ্ধৃতিৰে ইণ্ডিয়ান এক্সপ্ৰেছত প্ৰকাশ পাইছে।
'তাই এতিয়াও বহু সৰু আৰু আমি কোনো ধৰণৰ দৌৰাদৌৰি কৰিব বিচৰা নাই', ভল্কাৰে লগতে কয়।
ইয়াৰ উপৰি তেওঁ কয়, 'এই বৰ্ষত, যুৱ এথলীটগৰাকীয়ে ২০০ মিটাৰতে অধিক মনোনিৱেশ কৰিব'।
২০০ মিটাৰ শাখাত হিমাৰ ব্যক্তিগত প্ৰদৰ্শন উন্নত কৰাই প্ৰধান লক্ষ্য বুলি ভল্কাৰে সদৰী কৰে।
ভল্কাৰে লগতে ২০২১ চনৰ পৰা হিমা সম্পূৰ্ণৰূপে সুস্থ হৈ পুনৰ ৪০০ মিটাৰত মনোনিৱেশ কৰিব পাৰিব বুলি আশা প্ৰকাশ কৰিছে।
উল্লেখ্য যে এ এফ আইৰ মুখ্য প্ৰশিক্ষক বাহাদুৰ সিং, উপ মুখ্য নিৰ্বাচক ৰাধাকৃষ্ণন মায়াৰ, ৪০০ মিটাৰৰ প্ৰশিক্ষক গলিনা বুখাপিনা আৰু হাৰমানে হিমা সন্দৰ্ভত এই গুৰুত্বপূৰ্ণ সিদ্ধান্ত লয়।
২০০ মিটাৰত হিমাৰ সৰ্বশ্ৰেষ্ঠ প্ৰদৰ্শন হৈছে ২৩.১০ চেকেণ্ড। এই শাখাত অলিম্পিক কোৱালিফায়াৰ সময় হৈছে ২২.৮০ চেকেণ্ড।
লাচিতলৈ সন্মান, নে অপমান?
খাবলৈ দিয়াৰ পইচা নথকাৰ বাবেই নিজৰ কান্দি থকা ২ বছৰীয়া কন্যাক হত্যা অভিযন্তাৰ!
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
